pythainlp/thaigov-v2-corpus-22032023 huggingface dataset:
วันพฤหัสบดีที่ 24 กุมภาพันธ์ 2565
พิธีเปิดหน่วยปฏิบัติการฉุกเฉินการแพทย์ RAMA EMO : Ramathibodi Emergency Medical Operation Unit
พิธีเปิดหน่วยปฏิบัติการฉุกเฉินการแพทย์ RAMA EMO : Ramathibodi Emergency Medical Operation Unit
วันนี้ 17 กุมภาพันธ์ 2565 คณะแพทยศาสตร์โรงพยาบาลรามาธิบดี มหาวิทยาลัยมหิดล โดย ภาควิชาเวชศาสตร์ฉุกเฉิน จัดพิธีเปิดหน่วยปฏิบัติการฉุกเฉินการแพทย์ RAMA EMO : Ramathibodi Emergency Medical Operation Unit ขึ้น ซึ่งจะเป็นหน่วยที่ทำหน้าที่ในการประสานงานและส่งทีมปฏิบัติการการแพทย์ฉุกเฉินเข้าช่วยผู้ป่วยที่ประสบอุบัติเหตุและเผชิญในภาวะวิกฤต ในพื้นที่โดยรอบคณะแพทยศาสตร์โรงพยาบาลรามาธิบดี มหาวิทยาลัยมหิดล โดยได้รับเกียรติจาก ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานในพิธีเปิดครั้งนี้
ศ.(พิเศษ) ดร.เอนกกล่าวว่า “ขอบคุณบุคคลที่ปฏิบัติงานในอาชีพเหล่านี้ที่ให้ความทุ่มเทกับเรื่องนี้ การมีหน่วยปฏิบัติการช่วยเหลือผู้ป่วยฉุกเฉินนอกโรงพยาบาล จะช่วยเพิ่มการดูแลผู้ป่วยฉุกเฉินได้มาก ทันท่วงที และมีประสิทธิภาพ สำหรับเรื่อง Sandbox ที่กำลังจะทำกันนั้น ในฐานะที่เป็นหนึ่งในประธานกรรมการที่ร่วมอนุมัติ Sandbox ในนามของคณะรัฐมนตรีนั้น ผมจะร่วมผลักดันและสนับสนุนให้พวกเราได้ใช้ Sandbox เพราะเป็นเรื่องที่มีความสำคัญ นอกจากนั้นจึงอยากเชิญชวนทุกคนให้เลิกคิดอย่างที่ผ่านๆ มา ที่ทำอะไรแบบช้าๆ อย่าไปทำอะไรที่เป็นราชการเกินไป ทำอะไรให้เป็นในรูปแบบของกระบวนการจัดสรร ต้องมีความตื่นตัวในเรื่องที่กำลังทำ และอยากเห็นคนไทยเป็นหมอ เป็นพยาบาล เป็นหน่วยฉุกเฉินการแพทย์เยอะขึ้น เราต้องคิดว่าจะทำอย่างไรให้เกิดสิ่งนี้”
ศ.นพ.ปิยะมิตร ศรีธราคณบดีคณะแพทยศาสตร์โรงพยาบาลรามาธิบดี ม.มหิดลกล่าวว่า คณะแพทยศาสตร์โรงพยาบาลรามาธิบดี ม.มหิดล มีพันธกิจหลักประการหนึ่งที่สำคัญคือการรักษาพยาบาลผู้ป่วย โดยเฉพาะการรักษาพยาบาลผู้ป่วยฉุกเฉิน ที่ต้องมีความเร่งรีบทั้งในการตรวจวินิจฉัย ประเมินผลการรักษา ซึ่งต้องแข่งกับเวลาและชีวิตของผู้ป่วย ดังนั้น ระบบการให้บริการรักษาพยาบาลแก่ผู้ป่วยในปัจจุบัน ค่อนข้างมีความรวดเร็วและมีคุณภาพมากขึ้นกว่าในอดีตค่อนข้างมาก ทำให้การรักษาพยาบาลผู้ป่วยสามารถทำได้หลากหลายและรวดเร็ว การจัดตั้งหน่วยปฏิบัติการฉุกเฉินการแพทย์โรงพยาบาลรามาธิบดี หรือ RAMA EMO (Ramathibodi Emergency Medical Operation Unit) ที่เกิดขึ้นนี้ จะช่วยทำหน้าที่ในฐานะหน่วยอำนวยการสั่งการและปฏิบัติการด้านการแพทย์ฉุกเฉินนอกโรงพยาบาล เพื่อพัฒนาคุณภาพระบบการแพทย์ฉุกเฉินมีมาตรฐานให้เทียบเท่าระดับสากล รวมทั้งพัฒนาระบบเทคโนโลยีสารสนเทศการปฏิบัติการดูแลผู้ป่วยฉุกเฉินนอกโรงพยาบาลที่มีคุณภาพสูง ควบคุมการดูแลผู้ป่วยฉุกเฉิน และบุคลากรทางการแพทย์ อีกทั้งยังเป็นหน่วยปฏิบัติการฝึกอบรมในหลักสูตรปฏิบัติการฉุกเฉินการแพทย์ (paramedic) และหลักสูตรแพทย์ประจำบ้านเวชศาสตร์ฉุกเฉินและพัฒนาหลักสูตรแพทย์ประจำบ้านต่อยอดสาขาวิชาการดูแลผู้ป่วยฉุกเฉินนอกโรงพยาบาล
คณะแพทยศาสตร์โรงพยาบาลรามาธิบดี มหาวิทยาลัยมหิดล มีความมุ่งมั่นอย่างแท้จริงในการพัฒนาการระบบการจัดเก็บข้อมูลการแพทย์ฉุกเฉินนอกโรงพยาบาลอย่างเป็นระบบ ได้มาตรฐาน จนนำไปสู่งานวิจัยในระบบการแพทย์ฉุกเฉินนอกโรงพยาบาลในระดับนานาชาติ อีกทั้งยังมุ่งเน้นการให้ความช่วยเหลือบริการทางการแพทย์แก่ผู้ป่วยฉุกเฉินเป็นสำคัญ
วันพฤหัสบดีที่ 10 กุมภาพันธ์ 2565
ดีอีเอส สร้างเครือข่ายอาสาสมัครดิจิทัล นำเทคโนโลยีขับเคลื่อนเศรษฐกิจชุมชน
ดีอีเอส สร้างเครือข่ายอาสาสมัครดิจิทัล นำเทคโนโลยีขับเคลื่อนเศรษฐกิจชุมชน
เมื่อวันที่10กุมภาพันธ์2565นายณัฐพลณัฏฐสมบูรณ์อธิบดีกรมอุตุนิยมวิทยารักษาราชการแทนรองปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นประธานกล่าวเปิดงานการอบรมหลักสูตร“การพัฒนาอาสาสมัครดิจิทัล(อสด.)ประจำหมู่บ้าน”ครั้งที่2 ณโรงแรมปรินซ์พาเลซกรุงเทพฯซึ่งเป็นหลักสูตรที่กระทรวงดิจิทัลฯมีความตั้งใจที่จะพัฒนาอาสาสมัครดิจิทัล(อสด.)ให้เป็นผู้ที่มีบทบาทสำคัญในการส่งเสริมการใช้ดิจิทัลในพื้นที่ทั้งในระดับหมู่บ้านตำบลอำเภอและจังหวัดทั้งในส่วนภารกิจและบริการของหน่วยงานในสังกัดกระทรวงฯรวมทั้งองค์ความรู้ในการประยุกต์ใช้ดิจิทัลที่จะเป็นประโยชน์และทันสมัยเพื่อนำไปให้คำแนะนำกับประชาชนในพื้นที่ เชื่อว่า“อาสาสมัครดิจิทัล”ได้รับความรู้พร้อมให้ความช่วยเหลือและให้คำแนะนำประชาชนให้ใช้งานอินเทอร์เน็ตได้อย่างถูกต้อง อีกทั้งเป็นการสร้างเครือข่ายการทำงานด้านดิจิทัลในพื้นที่เพื่อเป็นที่ปรึกษาด้านดิจิทัลให้แก่คนในชุมชนตอบสนองนโยบายThailand 4.0 (ไทยแลนด์4.0)ที่มุ่งเน้นที่จะเปลี่ยนเศรษฐกิจแบบเดิมไปสู่เศรษฐกิจที่ขับเคลื่อนด้วยเทคโนโลยีดิจิทัล(Digital economy)ซึ่งในส่วนนี้อาสาสมัครดิจิทัลหรืออสด.จะเป็นกลไกสำคัญที่จะสามารถเข้าไปช่วยเหลือและให้คำแนะนำแก่ประชาชนตามพื้นที่ต่างๆได้อย่างทั่วถึง
**************
วันพุธที่ 21 กรกฎาคม 2564
สธ.ติดตามการควบคุมโรค การเคหะลำลูกกาคอนโดมีเนียม ปทุมธานี
รมช.สธ. ลงพื้นที่การเคหะลำลูกกาคอนโดมีเนียม จ.ปทุมธานี ติดตามการป้องกันควบคุมโรค เบื้องต้นคณะกรรมการโรคติดต่อจังหวัดเร่งตรวจคัดกรองเชิงรุกในกลุ่มเสี่ยง กักกันผู้สัมผัสเสี่ยงสูง ทำความสะอาด และปิดบริเวณการเคหะลำลูกกาคอนโดมีเนียมเป็นการชั่วคราว
รัฐมนตรีช่วยว่าการกระทรวงสาธารณสุข ลงพื้นที่การเคหะลำลูกกาคอนโดมีเนียม จ.ปทุมธานี ติดตามการป้องกันควบคุมโรค เบื้องต้นคณะกรรมการโรคติดต่อจังหวัดเร่งตรวจคัดกรองเชิงรุกในกลุ่มเสี่ยง กักกันผู้สัมผัสเสี่ยงสูง ทำความสะอาด และปิดบริเวณการเคหะลำลูกกาคอนโดมีเนียมเป็นการชั่วคราว เป็นเวลา 7 วัน ตั้งแต่วันที่ 19-25 กรกฎาคม 2564 ให้เป็นสถานที่ป้องกันควบคุมโรค (Organize Quarantine) จำกัดวงการแพร่ระบาดป้องกันการแพร่เชื้อสู่ชุมชน
วันนี้ (21 กรกฎาคม 2564) ที่บริเวณการเคหะลำลูกกาคอนโดมีเนียม ตำบลลาดสวาย อ.ลำลูกกา จ.ปทุมธานี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นพ.สุรินทร์ สืบซึ้ง นายแพทย์สาธารณสุขจังหวัดปทุมธานี ลงพื้นที่ติดตามการดำเนินงานป้องกันควบคุมโรคโควิด 19 ที่พบการติดเชื้อเป็นกลุ่มก้อน ดร.สาธิตกล่าวว่า สถานการณ์การแพร่ระบาดโควิด 19 จ.ปทุมธานี พบผู้ติดเชื้อเป็นกลุ่มก้อนในการเคหะลำลูกกาคอนโดมีเนียม ผู้พักอาศัยส่วนใหญ่เป็นครอบครัวและเป็นแรงงานต่างด้าวกว่าร้อยละ 40 มีความเสี่ยงที่จะแพร่เชื้อไปในชุมชนใกล้เคียง จำเป็นต้องมีมาตรการเพื่อควบคุมโรคโดยเร็ว เบื้องต้นได้ตรวจคัดกรองเชิงรุกจำนวน 100 คน พบผู้ติดเชื้อ 30 ราย มีผู้สัมผัสเสี่ยงสูงกว่า100 คน และจะเร่งตรวจเชิงรุก ให้ได้ทั้ง 1,000 คนภายในวันศุกร์นี้
ดร.สาธิตกล่าวต่อว่า คณะกรรมการโรคติดต่อ​จังหวัดปทุมธานี โดยผู้ว่าราชการจังหวัด​ในฐานะคณะกรรมการโรคติดต่อ​จังหวัด ให้สำนักงานสาธารณสุขจังหวัดปทุมธานี ร่วมกับหน่วยงานในพื้นที่ดำเนินการควบคุมโรค ปิดบริเวณการเคหะลำลูกกาคอนโดมีเนียมเป็นการชั่วคราว เป็นเวลา 7 วัน ตั้งแต่วันที่ 19-25 กรกฎาคม 2564 โดยห้ามบุคคลเข้า-ออกพื้นที่ ห้ามเคลื่อนย้ายแรงงานต่างด้าว เว้นแต่ได้รับอนุญาตจากเจ้าพนักงานควบคุมโรคหรือเจ้าหน้าที่ที่ได้รับมอบหมาย เร่งทำความสะอาด ฉีดพ่นยาฆ่าเชื้อ และจัดตั้งเป็นสถานที่ป้องกันและควบคุมโรค (Organize Quarantine) แยกตัวกลุ่มสัมผัสเสี่ยงสูง และผู้ติดเชื้อที่ไม่มีอาการรุนแรงมาดูแล เพื่อจำกัดวงการแพร่ระบาดและป้องกันการแพร่เชื้อสู่คนในครอบครัวและชุมชนใกล้เคียง
“ขณะนี้มีการระบาดค่อนข้างรุนแรง มีผู้ติดเชื้อจำนวนมาก ทำให้บุคลากรทางการแพทย์รับภาระงานหนักมาก มีความเหนื่อยล้า ต้องขอความร่วมมือทุกภาคส่วนรวมถึงประชาชน ให้เข้มมาตรการป้องกันตนเอง ครอบครัว และชุมชน เพื่อช่วยกันควบคุมสถานการณ์ให้จำนวนผู้ติดเชื้อลดลงมาให้ได้ เชื่อว่าความร่วมมือของพวกเราทุกคนจะทำให้สถานการณ์ดีขึ้น” ดร.สาธิตกล่าว
ทั้งนี้ ระบบการดูแลผู้ติดเชื้อของจังหวัดปทุมธานี ผู้ติดเชื้อที่ไม่มีอาการจะเข้าสู่การแยกกักตัวที่บ้าน (Home Isolation)หากอาการเปลี่ยนแปลงจะส่งไปโรงพยาบาลสนาม ซึ่งมี 4 แห่ง ได้แก่ โรงพยาบาลมหาวิทยาลัยเทคโนโลยีราชมงคลธัญบุรี, โรงพยาบาลสนามเฉลิมพระเกียรติธัญบุรี, รพ.สนามวิทยาลัยการอาชีวศึกษาปทุมธานี และโรงพยาบาลสนามตลาดไทย หากอาการรุนแรงจะส่งไปยังโรงพยาบาลเครือข่าย อาทิ โรงพยาบาลปทุมธานี โรงพยาบาลธัญบุรี
วันอาทิตย์ที่ 31 ตุลาคม 2564
​โฆษกรัฐบาลเผย “นายก”เดินทางเข้าร่วมการประชุม COP26 รับฟังแนวทางการแก้ไขปัญหาสภาพภูมิอากาศของโลก
และนำเสนอแนวทางการดำเนินนโยบายของไทยเพื่อรับมือกับความท้าทายด้านสภาพภูมิอากาศอย่างเป็นรูปธรรม
วันนี้ (วันที่ 31 ตุลาคม 2564) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า หนึ่งในภารกิจสำคัญของพลเอกประยุทธ์ จันทร์โอชา นายกรัฐมนตรีและรัฐมนตรีกระทรวงกลาโหม ในการเข้าร่วมการประชุมระดับผู้นำ (World Leaders Summit) ในการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (United Nations Framework Convention on Climate Change Conference of the Parties: UNFCCC COP) (COP 26) ณ เมืองกลาสโกว์ สหราชอาณาจักร คือการนำเสนอเป้าหมายและการดำเนินงานที่แข็งขันต่าง ๆ โดยเฉพาะอย่างยิ่ง การนำเสนอการจัดทำ “ยุทธศาสตร์ระยะยาวเพื่อลดการปล่อยก๊าซเรือนกระจกของไทย (LT-LEDS)” ซึ่งเป็นการดำเนินการตามความตกลงปารีส (Paris Agreement) ที่เป็นกติการะหว่างประเทศในการร่วมกันแก้ไขปัญหาการเพิ่มขึ้นของอุณหภูมิเฉลี่ยของโลก และมุ่งลดการปล่อยก๊าซเรือนกระจกสูงสุดในปี ค.ศ. 2030 และปล่อยก๊าซเรือนกระจกเป็นศูนย์เร็วที่สุดภายในครึ่งปีหลังของศตวรรษนี้ ทั้งนี้ ไทยถือเป็น 1 ใน 3 ของประเทศในภูมิภาคเอเชียตะวันออกเฉียงใต้ ที่นำส่งยุทธศาสตร์ระยะยาวเพื่อลดการปล่อยก๊าซเรือนกระจก ร่วมกับสิงคโปร์และอินโดนีเซีย
โฆษกประจำสำนักฯ กล่าวว่า ไทยยังมีการดำเนินตามนโยบายของนายกรัฐมนตรีเพื่อแก้ไขปัญหาสภาพภูมิอากาศในหลายๆ ส่วน อาทิ
1. การยกร่างพระราชบัญญัติการเปลี่ยนแปลงสภาพภูมิอากาศ
2. การกำหนดเป้าหมายให้มีการใช้ยานยนต์ไฟฟ้าในประเทศ จำนวน 15 ล้านคัน หรือประมาณ 1 ใน 3 ของยานยนต์ทั้งหมดภายในปี 2578
3. การปลูกต้นไม้ยืนต้นทั่วประเทศจำนวนหนึ่งร้อยล้านต้นภายในปี 2565 ซึ่งเป็นส่วนหนึ่งของการแก้ปัญหาโดยใช้ธรรมชาติเป็นพื้นฐาน (nature-based solutions) ทั้งนี้การดำเนินการดังกล่าว นอกจากการบูรณาการการทำงานร่วมกัน ระหว่างหน่วยงานภาครัฐ ภาคเอกชน ประชาสังคม และประชาชนแล้ว ไทยยังได้รับความร่วมมือจากมิตรประเทศ สนับสนุนการขับเคลื่อนแก้ไขปัญหาสภาพภูมิอากาศ อาทิ สหรัฐฯ ร่วมกับการไฟฟ้าฝ่ายผลิตแห่งประเทศไทยส่งเสริมการบูรณาการพลังงานหมุนเวียนให้มีประสิทธิภาพยิ่งขึ้นในโครงข่ายไฟฟ้าของไทย
อนึ่ง กรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (United Nations Framework Convention on Climate Change: UNFCCC) กำหนดเป้าหมายร่วมกันคือ เพื่อรักษาระดับความเข้มข้นของก๊าซเรือนกระจกในชั้นบรรยากาศไม่ให้เกินระดับที่จะเป็นภัยคุกคามต่อสิ่งมีชีวิตและความมั่นคงทางอาหาร โดยทุกประเทศต้องร่วมรับผิดชอบต่อปัญหาด้านการเปลี่ยนแปลงสภาพภูมิอากาศกันตามขีดความสามารถที่แต่ละประเทศจะทำได้ และได้จัดให้มีการประชุมสมัชชารัฐภาคีฯ ที่เรียกว่า Conference Of the Parties (COP) เป็นประจำทุกปีนับตั้งแต่ปี พ.ศ. 2537 จนถึงปัจจุบัน นายกรัฐมนตรีและคณะ ประกอบด้วยนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อมจะเดินทางออกจากประเทศไทยเพื่อเข้าร่วมการประชุมฯ ในช่วงเย็นวันนี้ และจะมีการรายงานข่าวการเดินทางของนายกรัฐมนตรีเป็นระยะต่อไป
วันพฤหัสบดีที่ 30 มิถุนายน 2565
“ชัยวุฒิ” เผย NT เร่งจัดระเบียบสายสื่อสาร ณ ชุมชนวังสิงห์คำ หลังชาวเชียงใหม่ร้องหวั่นไฟไหม้
“ชัยวุฒิ” เผย NT เร่งจัดระเบียบสายสื่อสาร ณ ชุมชนวังสิงห์คำ หลังชาวเชียงใหม่ร้องหวั่นไฟไหม้
วันนี้ (30 มิ.ย.65) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจเเละสังคม (ดีอีเอส) พร้อมด้วย นางสมจิตต์ ธีระชุติกุล รองกรรมการผู้จัดการใหญ่ บริษัท โทรคมนาคมเเห่งชาติ จำกัด (มหาชน )หรือ NT ลงพื้นที่ตรวจสภาพความเรียบร้อยสายสื่อสาร บริเวณถนน วังสิงห์คำ อำเภอเมือง จ. เชียงใหม่ หลังจากที่มีชาวบ้านร้องเรียนว่าได้รับความเดือดร้อนจากสายไฟเเละสายสื่อสารรกรุงรังเเละกังวลว่าอาจจะเกิดอุบัติเหตุขึ้นได้
โดยนายชัยวุฒิ กล่าวว่า จังหวัดเชียงใหม่ เป็นหนึ่งจังหวัดหัวเมืองที่กระทรวงฯมีโครงการที่จะจัดระเบียบสายสื่อสาร ในพื้นที่เกือบทุกจุดที่มีปัญหา สำหรับพื้นที่ ณ ถนนวังสิงห์คำ จังหวัดเชียงใหม่ เป็นพื้นที่ที่มีปัญหาสายสื่อสาร ไม่เป็นระเบียบ อยู่ระเกะระกะรกรุงรัง ซึ่งพื้นที่ดังกล่าวอยู่ในแผนงานการจัดระเบียบสายสื่อสาร ของบริษัท NT ในจังหวัดเชียงใหม่มีทั้งหมด 47 เส้นทาง ที่ต้องดำเนินการให้เสร็จภายในสิ้นปี ขณะนี้ ณ จุดที่วังสิงห์คำได้ประสานการไฟฟ้าส่วนภูมิภาครอให้เอาไม้คอนมาติดตั้ง พอเอามาติดเรียบร้อย เราก็จะจัดระเบียบสายมัดรวมให้เรียบร้อยและลื้อสายเก่าทิ้ง ทาง NT จะเร่งดำเนินการให้ดีที่สุดเพื่อแก้ปัญหาให้พี่น้องประชาชน
“วันนี้ผมเดินทางมาถนนวังสิงห์คำซึ่ง พบว่ามีสายสื่อสาร สายไฟ เก่าจำนวนมาก และอยู่ในสภาพที่รกรุงรังมาก ซึ่งทางบริษัทโทรคมนาคมแห่งชาติหรือ NT ก็มีโครงการที่จะจัดระเบียบสายภายในสิ้นปีนี้ ผมจะเร่งรัดให้ทำให้เร็วที่สุด โดยจะร่วมมือและประสานไปยังการไฟฟ้าส่วนภูมิภาค ต้องบูรณาการทำงานร่วมกัน” นายชัยวุฒิกล่าว
ทั้งนี้ รัฐมนตรีดีอีเอส ย้ำว่า ในการทำงานทุกกระทรวงมีโครงการและแผนงานทุกเรื่องโดยเฉพาะการแก้ไขปัญหาให้กับพี่น้องประชาชนและการพัฒนาบ้านเมืองช่วงที่ผ่านมาประชาชนอาจจะไม่ค่อยได้รับรู้ เราต้องพยายามประชาสัมพันธ์เพื่อให้ทราบว่ารัฐบาลได้ทำอะไรบ้างที่เป็นประโยชน์กับพี่น้องประชาชน และเร่งแก้ปัญหาต่างๆอย่างเป็นรูปธรรม การลงพื้นที่เป็นสิ่งที่ดีที่ได้มาติดตามการทำงานให้ดีขึ้น ที่สำคัญเป็นการประชาสัมพันธ์โครงการดีๆที่เป็นประโยชน์ให้กับพี่น้องประชาชน
ด้านนายสุรีย์ ฉอสันเทียะ ชาวบ้านในชุมชนวังสิงห์คำ เจ้าของร้านตะวันสูท กล่าวว่า ตนมาร้องเรียนเเละอยากให้ภาครัฐช่วยเหลือเพราะเกรงว่าสายไฟ สายสื่อสารดังกล่าวอยู่ใกล้กับหมอเเปลงไฟฟ้าเเละเคยเกิดเสียงดังหลายครั้งชาวบ้านเลยกังวลว่าอาจจะระเบิดและไฟไหม้ได้
***********************
วันพฤหัสบดีที่ 28 กรกฎาคม 2565
ทำบุญตักบาตรพระสงฆ์ เนื่องใน “วันเฉลิมพระชนมพรรษา” ถวายเป็นพระราชกุศล
ทำบุญตักบาตรพระสงฆ์ เนื่องใน “วันเฉลิมพระชนมพรรษา” ถวายเป็นพระราชกุศล
วันนี้ (28 กรกฎาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขพร้อมด้วย ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข และนายแพทย์สุระ วิเศษศักดิ์รองปลัดกระทรวงสาธารณสุข ร่วมพิธีทำบุญตักบาตรพระสงฆ์และสามเณร จำนวน 171 รูป ถวายเป็นพระราชกุศลเนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว ประจำปีพุทธศักราช 2565 พร้อมถวายสัตย์ปฏิญาณเพื่อเป็นข้าราชการที่ดีและพลังของแผ่นดิน ณ ท้องสนามหลวง กรุงเทพมหานคร ************************
วันพุธที่ 12 มกราคม 2565
พม. ชู บาริสต้า วัยเก๋า ทำงานที่ Café Amazon for Chance สาขากระทรวง พม.
พม. ชู บาริสต้า วัยเก๋า ทำงานที่ Café Amazon for Chance สาขากระทรวง พม.
วันนี้ (12 ม.ค. 65) เวลา 15.00 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า ตามที่ เพจ Facebook มนุษย์กรุงเทพฯ นำเสนอเรื่องราวของหญิงสูงอายุคนหนึ่งที่ทำงานเป็นบาริสต้าที่ ร้านกาแฟคาเฟ่อเมซอนเพื่อการสร้างโอกาส (Café Amazon for Chance) สาขากระทรวง พม. เป็นเวลาเกือบสองปี จากการสมัครเข้าร่วมโครงการ Café Amazon for Chance ที่เปิดรับคน 4 กลุ่ม ได้แก่ ผู้พิการทางการได้ยิน ผู้พิการทางการเรียนรู้ ทหารผ่านศึก และผู้สูงวัย ซึ่งเป็นความร่วมมือระหว่างกระทรวง พม. และ บริษัท ปตท. น้ำมันและการค้าปลีก จำกัด (มหาชน) โดยหญิงสูงอายุดังกล่าวเคยทำงานด้านการเงินมาก่อน แล้วตัดสินใจเออร์ลีรีไทร์ ตอนอายุ 55 ปี และทำงานการเงินมาตลอด สำหรับการทำงานเป็นบาริสต้า มีการฝึกปฏิบัติทุกขั้นตอนจากการทำงานจริง ตั้งแต่ตักน้ำแข็ง กดกาแฟ ปาดกาแฟ ชงตามสูตร ทำเมนูปั่น และส่งเครื่องดื่มให้ลูกค้า ซึ่งจะฝึกทำไปด้วยจำสูตรไปด้วย ต้องจำทั้งหมด 62 สูตร ยังไม่รวมสูตรใหม่ ๆ ประจำเดือน โดยใช้วิธีจำด้วยความเข้าใจ เช่น กาแฟทุกแบบตั้งต้นด้วยเอสเปรสโซ่ หลังจากนั้นเพิ่มนม ความหวาน และท็อปปิ้งต่าง ๆ แล้วใส่ให้ครบตามนั้น จนมีความคล่องขึ้นได้ใช้เวลาจำสูตรเพียง 6 วันเท่านั้น ขณะนี้ หญิงสูงอายุดังกล่าวทำงานเป็นบาริสต้าที่ร้านกาแฟคาเฟ่อเมซอนเพื่อการสร้างโอกาส (Café Amazon for Chance) สาขากระทรวง พม. มาเกือบสองปี โดยทำงานสัปดาห์ละ 5 วัน เป็นงานบริการที่ต้องเจอลูกค้าทั้งวัน บางช่วงมีความกดดัน บางวันลูกค้าหน้าร้านเยอะและไรเดอร์ที่มาถึงแล้วอยากได้ของทันที ทั้งนี้ หญิงสูงอายุดังกล่าวอยากใช้ชีวิตอย่างมีคุณค่า ทั้งดูแลร่างกายให้แข็งแรง ไม่เบียดเบียนลูกหลาน ทำตัวให้เป็นประโยชน์ สามารถยืนด้วยขาของตัวเอง แม้อยู่ในวัยเกษียณแล้วมีความภูมิใจในตัวเองได้ และจะทำงานที่นี่ไปจนกว่าจะทำไม่ไหว
นางสาวแรมรุ้ง กล่าวต่อไปว่า ตนขอชื่นชมหญิงสูงอายุดังกล่าวที่เป็นแบบอย่างที่ดีในการชีวิตด้วยการเรียนรู้ตลอดชีวิต และพึ่งพาตนเองด้วยการทำงาน เป็นการสร้างคุณค่าและความภาคภูมิใจในตนเอง สำหรับร้านกาแฟคาเฟ่อเมซอนเพื่อการสร้างโอกาส (Café Amazon for Chance) สาขากระทรวง พม. เป็นความร่วมมือระหว่างกระทรวง พม. และ บริษัท ปตท. น้ำมันและการค้าปลีก จำกัด (มหาชน) ในรูปแบบการดำเนินกิจการเพื่อสังคม (Social Enterprise : SE) โดยมีวัตถุประสงค์เพื่อสร้างโอกาสให้ประชาชนกลุ่มเป้าหมายในความดูแลของกระทรวง พม. ได้รับการพัฒนาศักยภาพ ฝึกทักษะอาชีพ และส่งเสริมอาชีพผู้สูงอายุในการจ้างงานผู้สูงอายุเป็นบาริสต้า ซึ่งภายในร้านยังมีการนำสินค้าและผลิตภัณฑ์ของคนไร้ที่พึ่ง สมาชิกนิคมสร้างตนเอง ราษฎรบนพื้นที่สูง มาจัดจำหน่าย เพื่อสร้างรายได้ให้กับตนเองและครอบครัว รวมทั้งนำรายได้บางส่วนจากโครงการไปพัฒนาคุณภาพชีวิตกลุ่มเป้าหมายอีกด้วย
วันศุกร์ที่ 25 มีนาคม 2565
พม. เร่งจัดตั้งศูนย์ช่วยเหลือสังคมตำบลทั่วประเทศเสร็จแล้ว กว่า 4,000 แห่ง มุ่งช่วยเหลือกลุ่มเปราะบางครบวงจรแบบ One Stop Service
พม. เร่งจัดตั้งศูนย์ช่วยเหลือสังคมตำบลทั่วประเทศเสร็จแล้ว กว่า 4,000 แห่ง มุ่งช่วยเหลือกลุ่มเปราะบางครบวงจรแบบ One Stop Service
วันนี้ (25 มี.ค. 65) เวลา 11.45 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า รัฐบาล นำโดย พลเอก ประยุทธ์ จันทร์โอชา นายกรัฐมนตรี ได้ขับเคลื่อนนโยบาย "เราจะไม่ทิ้งใครไว้ข้างหลัง" โดยเฉพาะการช่วยเหลือดูแลกลุ่มเปราะบาง ทั้ง เด็ก เยาวชน ผู้สูงอายุ คนพิการ และผู้ด้อยโอกาสที่ประสบปัญหาความเดือดร้อนทางสังคมรวมทั้งสถานการณ์การแพร่ระบาดของโควิด - 19 โดยได้มอบหมายให้กระทรวงต่างๆ ทำงานอย่างบูรณาการร่วมกันช่วยเหลือโดยเร็วที่สุด เพราะปัญหาประชาชน รอไม่ได้ ทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) จึงได้ขับเคลื่อนนโยบายการจัดตั้งศูนย์ช่วยเหลือสังคมตำบลในพื้นที่ทั่วประเทศ เพื่อเป็นศูนย์กลางบูรณาการความร่วมมือสำหรับการบริการสวัสดิการสังคมสำหรับกลุ่มเปราะบางและประชาชนทุกช่วงวัย ภายใต้บริการสังคมแบบเบ็ดเสร็จ ณ จุดเดียว (One Stop Service) รวมถึงเป็นศูนย์กลางการบริการแบบมีส่วนร่วมของชุมชน (Community Service Center) เพื่อให้บริการอย่างทั่วถึงและรวดเร็ว โดยการทำงานร่วมกันระหว่างหน่วยงานของกระทรวง พม. ในพื้นที่ และภาคีเครือข่ายทุกภาคส่วน อาทิ องค์กรปกครองส่วนท้องถิ่น ภาครัฐ ภาคเอกชน และภาคประชาสังคม รวมทั้งอาสาสมัครพัฒนาสังคมและความมั่นคงของมนุษย์ (อพม.)
นางสาวแรมรุ้ง กล่าวเพิ่มเติมว่า ขณะนี้ กระทรวง พม. ได้ขับเคลื่อนการจัดตั้งศูนย์ช่วยเหลือสังคมตำบลในพื้นที่ทั่วประเทศแล้ว จำนวน 4,355 แห่ง ทั้งนี้ ศูนย์ดังกล่าวจะทำหน้าที่เป็นตัวแทนของกระทรวง พม. ในพื้นที่ เพื่อช่วยเหลือดูแลประชาชนอย่างทั่วถึงและรวดเร็ว ผ่านสายด่วน พม. โทร. 1300 ที่ประสานความช่วยเหลือตลอด 24 ชั่วโมง
วันพฤหัสบดีที่ 2 มิถุนายน 2565
รฟม. และโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์)
ขุดลอกท่อระบายน้ำในแนวก่อสร้างรถไฟฟ้า เพื่อเพิ่มประสิทธิภาพการระบายน้ำ
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ได้กำชับให้ผู้รับจ้างก่อสร้างงานโยธาทุกสัญญา ดำเนินการลอกท่อระบายน้ำตลอดแนวเส้นทางโครงการ อย่างต่อเนื่องทุก ๆ 3 เดือน เพื่อป้องกัน เศษวัสดุอุดตันในแนวก่อสร้างรถไฟฟ้า และเพิ่มประสิทธิภาพการระบายน้ำให้ดีมากยิ่งขึ้น โดยกิจการร่วมค้า ซีเคเอสที ผู้รับจ้างงานออกแบบและก่อสร้างอุโมงค์ทางวิ่งและสถานีใต้ดิน สัญญาที่ 1 ช่วงศูนย์วัฒนธรรมแห่งประเทศไทย - รามคำแหง 12 ได้ดำเนินการลอกท่อระบายน้ำบริเวณพื้นที่ก่อสร้างตั้งแต่สถานีศูนย์วัฒนธรรมแห่งประเทศไทย สถานี รฟม. และสถานีวัดพระราม 9 ตลอดแนวถนนรัชดาภิเษก ถนนวัฒนธรรม ถนนเทียมร่วมมิตร และถนนพระราม 9
ทั้งนี้ รฟม. ได้เน้นย้ำให้ที่ปรึกษาโครงการ กำกับดูแลให้ผู้รับจ้าง ลอกท่อระบายน้ำตามแนวก่อสร้างรถไฟฟ้า และเฝ้าระวังสถานการณ์ พร้อมจัดเตรียมเจ้าหน้าที่และเครื่องสูบน้ำ เพื่อช่วยเหลือและอำนวยความสะดวกให้แก่ประชาชน ตามนโยบายด้านความรับผิดชอบต่อสังคมในการให้ความสำคัญแก่ประชาชนและชุมชนตามแนวสายทางโครงการรถไฟฟ้าซึ่งอาจจะได้รับผลกระทบจากการดำเนินงานก่อสร้างโครงการฯ ติดตามข้อมูลข่าวสารโครงการรถไฟฟ้าสายสีส้ม ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : @OrangeLine
วันเสาร์ที่ 11 ธันวาคม 2564
กรมการขนส่งทางราง จัดกิจกรรมจิตอาสา "รู้รักสามัคคี รักษ์สิ่งแวดล้อม พัฒนาคุณภาพชีวิต"
ณ ศูนย์ฉีดวัคซีนสถานีกลางบางซื่อ
วันนี้ (11 ธ.ค. 64) นายพิเชฐ คุณาธรรมรักษ์ รองอธิบดีกรมการขนส่งทางราง (ขร.) กระทรวงคมนาคม พร้อมด้วยเจ้าหน้าที่ ขร. ร่วมจัดกิจกรรมจิตอาสา "รู้รักสามัคคี รักษ์สิ่งแวดล้อม พัฒนาคุณภาพชีวิต" เนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564 เพื่อถายเป็นพระราชกุศล ณ ศูนย์ฉีดวัคซีนสถานีกลางบางซื่อ
โดย ขร. ได้นำน้ำดื่มมามอบให้เจ้าที่ที่ประจำศูนย์ฉีดวัคซีนสถานีกลางบางซื่อ เพื่อเป็นกำลังใจในการปฏิบัติงาน รวมทั้งดำเนินการจิตอาสาร่วมปฏิบัติงาน ณ ศูนย์ฉีดวัคซีนฯ ตามจุดต่างๆ เพื่ออำนวยความสะดวกให้กับประชาชน ทั้งนี้ ขร. ขอเชิญชวนประชาชนให้มาร่วมกันฉีดวัคซีนเพื่อสร้างภูมิคุ้มกัน ป้องกันตนเองจากเชื้อไวรัส COVID - 19 โดยสามารถเดินทางมาฉีดวัคซีนได้ที่ศูนย์ฉีดวัคซีนสถานีกลางบางซื่อ ซึ่งสามารถเดินทางมาโดยระบบขนส่งสาธารณะไม่ว่าจะเป็น รถไฟ รถไฟฟ้า รถโดยสาร หรือจะเดินทางไปยังศูนย์ฉีดวัคซีนใกล้บ้านท่าน และเมื่อฉีดวัคซีนเรียบร้อยแล้วอย่าลืมตรวจสอบการรับรองการฉีดวัคซีนได้ที่แอพพลิเคชั่น "หมอพร้อม" หรือใครไม่มีโทรศัพท์สมาร์ทโฟน ให้ติดต่อเจ้าหน้าที่ ณ จุดบริการที่ท่านไปฉีดวัคซีนเพื่อพิมพ์ใบรองเก็บไว้ติดตัว
วันอังคารที่ 3 พฤษภาคม 2565
ครม.อนุมัติโครงการประกันภัยข้าวโพดเลี้ยงสัตว์ ปี 65 วงเงิน 224 ล้านบาท รัฐอุดหนุนค่าเบี้ยประกัน 60% เฉพาะ Tier 1
ครม.อนุมัติโครงการประกันภัยข้าวโพดเลี้ยงสัตว์ ปี 65 วงเงิน 224 ล้านบาท รัฐอุดหนุนค่าเบี้ยประกัน 60% เฉพาะ Tier 1
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 3 พฤษภาคม 2565 ว่า ครม.อนุมัติโครงการประกันภัยข้าวโพดเลี้ยงสัตว์ ปีการผลิต 2565 วงเงิน 224.44 ล้านบาท มีพื้นที่เป้าหมาย Tier 1 จำนวน 2.06 ล้านไร่ พื้นที่ Tier 2 จำนวน 6 หมื่นไร่ เพื่อให้เกษตรกรมีเครื่องมือจัดการความเสี่ยงด้านภัยพิบัติผ่านระบบการประกันภัย และเป็นการต่อยอดความช่วยเหลือของภาครัฐในการรองรับต้นทุนการเพาะปลูกข้าวโพดเลี้ยงสัตว์ให้กับเกษตรกรเมื่อประสบภัยพิบัติทางธรรมชาติ ซึ่งโครงการประกันภัยข้าวโพดเลี้ยงสัตว์ ปีการผลิต 2565 มีรูปแบบเช่นเดียวกันกับปีการผลิต 2564 โดยรัฐบาลอุดหนุนค่าเบี้ยประกันภัย Tier 1 ร้อยละ 60 และธนาคารเพื่อการเกษตรและสหกรณ์การเกษตร (ธ.ก.ส.) อุดหนุนค่าเบี้ยประกัน Tier 1 ร้อยละ 40 ซึ่งมีหลักเกณฑ์และเงื่อนไข ดังนี้
ค่าเบี้ยประกันภัยพื้นฐาน Tier 1 แยกเป็น 2 กลุ่ม คือ กลุ่มลูกค้าสินเชื่อ ธ.ก.ส. ค่าเบี้ยประกันภัย 160 บาทต่อไร่ พื้นที่เป้าหมาย 2 ล้านไร่ โดยรัฐจะอุดหนุนค่าเบี้ยประกันภัยให้ 96 บาทต่อไร่ (ร้อยละ 60) และ ธ.ก.ส.จะอุดหนุนค่าเบี้ยประกันภัยให้อีก 64 บาทต่อไร่ (ร้อยละ 40) และกลุ่มลูกค้าเกษตรกรทั่วไป ค่าเบี้ยประกันภัยแยกเป็นพื้นที่ความเสี่ยงต่ำ 150 บาทต่อไร่ พื้นที่ความเสี่ยงปานกลาง 350 บาทต่อไร่ พื้นที่ความเสี่ยงสูง 550 บาทต่อไร่ รวมพื้นที่เป้าหมายไม่เกิน 6 หมื่นไร่ โดยรัฐอุดหนุนค่าเบี้ยประกันภัยให้ 90 บาทต่อไร่เท่ากันทุกพื้นที่ความเสี่ยง
ค่าเบี้ยประกันภัยแบบสมัครใจ Tier 2 ซึ่งเกษตรกรซื้อเพิ่มเติมและจะต้องจ่ายค่าเบี้ยเองตามระดับความเสี่ยงในแต่ละพื้นที่ คือ พื้นที่เสี่ยงภัยต่ำ 90 บาทต่อไร่ พื้นที่เสี่ยงภัยปานกลาง 100 บาทต่อไร่ และพื้นที่เสี่ยงภัยสูง 110 บาทต่อไร่ โดยมีพื้นที่เป้าหมายไม่เกิน 6 หมื่นไร่
สำหรับวงเงินความคุ้มครอง ครอบคลุมภัยศัตรูพืชหรือโรคระบาดและภัยพิบัติธรรมชาติ 7 ภัย ได้แก่ น้ำท่วมหรือฝนตกหนัก ภัยแล้ง ฝนแล้งหรือฝนทิ้งช่วง ลมพายุหรือพายุไต้ฝุ่น ภัยอากาศหนาวหรือน้ำค้างแข็ง ลูกเห็บ ไฟไหม้ ช้างป่า โดย Tier1 ให้วงเงินคุ้มครองภัยธรรมชาติจำนวน 1,500 บาทต่อไร่ และภัยศัตรูพืชหรือโรคระบาด จำนวน 750 บาทต่อไร่ ส่วน Tier2 ให้วงเงินคุ้มครองภัยธรรมชาติจำนวน 240 บาทต่อไร่ และภัยศัตรูพืชหรือโรคระบาด จำนวน 120 บาทต่อไร่ ทั้งนี้ เกษตรกรที่สนใจสามารถซื้อกรมธรรม์ได้ที่ ธ.ก.ส.ทุกสาขา
“จากผลการดำเนินโครงการในปีการผลิต 2564 ที่ผ่านมา (ณ 15 มกราคม 2565 สิ้นสุดจำหน่ายกรมธรรม์) มีเกษตรกรผู้เอาประกันภัยพื้นฐาน Tier 1 จำนวน 99,335 ราย มีพื้นที่เข้าร่วมประกันภัยจำนวน 1.60 ล้านไร่ คิดเป็นร้อยละ 55.78 ของจำนวนพื้นที่เป้าหมาย ทั้งนี้ รัฐบาลขอประชาสัมพันธ์ให้เกษตรกรร่วมทำประกันภัยข้าวโพดเลี้ยงสัตว์ เพื่อเป็นการลดความสูญเสียหากเกิดความเสียหายจากภัยธรรมชาติและศัตรูพืชหรือโรคระบาด สำหรับเกษตรกรที่สนใจสามารถซื้อกรมธรรม์ได้ที่ ธ.ก.ส.ทุกสาขา ” นางสาวรัชดากล่าว
วันศุกร์ที่ 8 เมษายน 2565
ความคืบหน้าการใช้สิทธิมาตรการรักษาระดับการบริโภคภายในประเทศ ปี 2565
ความคืบหน้ามาตรการรักษาระดับการบริโภคภายในประเทศ ปี 2565 พบว่า จากข้อมูลสะสม ณ วันที่ 7 เมษายน 2565 ณ เวลา 23.00 น. มีผู้ใช้สิทธิทุกโครงการรวม 40.92 ล้านราย และมียอดใช้จ่ายรวมทั้งหมด 67,705.55 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้ามาตรการรักษาระดับการบริโภคภายในประเทศ ปี 2565 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 และโครงการคนละครึ่ง ระยะที่ 4 พบว่า จากข้อมูลสะสม ณ วันที่ 7 เมษายน 2565 ณ เวลา 23.00 น. มีผู้ใช้สิทธิทุกโครงการรวม 40.92 ล้านราย และมียอดใช้จ่ายรวมทั้งหมด 67,705.55 ล้านบาท โดยสรุปผลการใช้จ่ายได้ ดังนี้
1. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 13.37 ล้านราย มียอดการใช้จ่ายรวม 7,315.73 ล้านบาท
2. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.29 ล้านราย มียอดการใช้จ่ายรวม 634.72 ล้านบาท
3. โครงการคนละครึ่ง ระยะที่ 4 มีผู้ใช้สิทธิที่เป็นประชาชนที่เข้าร่วมโครงการคนละครึ่ง ระยะที่ 3 (ประชาชนกลุ่มเดิมฯ) จำนวน 25.46 ล้านราย ซึ่งมียอดใช้จ่าย 57,875.2 ล้านบาท และมีผู้ใช้สิทธิที่เป็นประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 (ประชาชนกลุ่มใหม่ฯ) จำนวน 8.02 แสนราย ซึ่งมียอดใช้จ่าย 1,679.9 ล้านบาท รวมมีผู้ใช้สิทธิทั้งหมดจำนวน 26.26 ล้านราย และยอดการใช้จ่ายรวม 59,555.1 ล้านบาท แบ่งเป็นเงินที่ประชาชนจ่าย 30,313.15 ล้านบาท และรัฐร่วมจ่าย 29,241.95 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 24,914.7 ล้านบาท ร้านธงฟ้า 10,241.4 ล้านบาท ร้าน OTOP 2,693.8 ล้านบาท ร้านค้าทั่วไป 20,528.5 ล้านบาท ร้านบริการ 1,063.2 ล้านบาท และกิจการขนส่งสาธารณะ 113.5 ล้านบาท สำหรับประชาชนที่ได้รับสิทธิทั้งหมด 26.38 ล้านราย เป็นประชาชนกลุ่มเดิมฯ ที่กดยืนยันสิทธิและมีการใช้สิทธิโครงการคนละครึ่ง ระยะที่ 4 แล้ว จำนวน 25.46 ล้านราย จากจำนวนผู้ใช้จ่ายโครงการคนละครึ่ง ระยะที่ 3 จำนวน 26.35 ล้านราย และในส่วนของผู้ประกอบการ มีผู้ประกอบการที่เข้าร่วมโครงการคนละครึ่ง ระยะที่ 4 แล้วจำนวน 1.35 ล้านราย โดยเป็นผู้ประกอบการรายใหม่ 2.9 หมื่นราย
สำหรับข้อมูลการใช้จ่ายสะสมผ่านฟู้ดเดลิเวอรี่แพลตฟอร์ม โครงการคนละครึ่ง ระยะที่ 4 มีการใช้จ่ายสะสม 1,768.9 ล้านบาท แบ่งเป็นเงินที่ประชาชนจ่าย 920.55 ล้านบาท และรัฐร่วมจ่าย 848.35 ล้านบาท และในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 4 ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์ม มีจำนวน 9.41 หมื่นราย
โฆษกกระทรวงการคลังได้กล่าวเน้นย้ำว่า ทั้ง 3 โครงการดังกล่าวข้างต้นจะสิ้นสุดโครงการในวันที่ 30 เมษายน 2565 จึงขอเชิญชวนให้ประชาชนที่ยังมีสิทธิเหลือใช้จ่ายก่อนวันสิ้นสุดโครงการด้วย
สำนักงานเศรษฐกิจการคลัง
โทร. 08-5842-7102 , 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109 (เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอาทิตย์ที่ 12 ธันวาคม 2564
ธ.ก.ส. เริ่มโอนเงินลดต้นทุนและเพิ่มประสิทธิภาพข้าวไร่ละ 1,000 บาท ไม่เกิน 20 ไร่ ให้เกษตรกร 13-17 ธันวาคม 64 นี้
ธ.ก.ส.พร้อมโอนเงิน ลดต้นทุนการผลิตและเพิ่มประสิทธิภาพการผลิตข้าว ไร่ละ 1,000 บาท ครัวเรือนละ ไม่เกิน 20 ไร่  จำนวน 20,000 บาท ตั้งแต่ 13-17 ธันวาคม 64 นี้ โดยมีเกษตรกรได้รับประโยชน์กว่า 4.45 ล้านครัวเรือน วงเงินกว่า 53,000 ล้านบาท
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามที่ ธ.ก.ส. ได้รับมอบหมายให้ดำเนินการมาตการช่วยเหลือชาวนา ซึ่งได้รับการอนุมัติวงเงินงบประมาณเพิ่มเติมจากคณะรัฐมนตรี เมื่อวันที่ 30 พฤศจิกายน 2564 และคณะกรรมการ ธ.ก.ส. ได้เห็นชอบกรอบการดำเนินงาน เมื่อวันที่ 3 ธันวาคม 2564 ซึ่งในส่วนของ โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2564/65 เป็นอีกหนึ่งมาตรการ ที่จะเข้าไปช่วยเหลือและบรรเทาความเดือดร้อนของเกษตรกรจากภาระต้นทุนการผลิตที่สูงขึ้น รวมถึงเป็นการจูงใจให้เกษตรกรดูแลรักษาข้าวให้มีคุณภาพดี เพื่อที่จะมีโอกาสขายข้าวในราคาที่สูงและมีรายได้มากขึ้น โดยรัฐบาลสนับสนุนเงินให้เกษตรกรที่ขึ้นทะเบียนผู้ปลูกข้าว ปีการผลิต 2564/65 รอบที่ 1 กับกรมส่งเสริมการเกษตร กระทรวงเกษตรและสหกรณ์ ในอัตราไร่ละ 1,000 บาท สูงสุดไม่เกิน 20 ไร่ หรือไม่เกิน 20,000 บาทต่อครัวเรือน วงเงินงบประมาณจำนวน 53,871.84 ล้านบาท เป้าหมายเกษตรกรจำนวน 4.69 ล้านครัวเรือน โดยจะเริ่มโอนเงินเข้าบัญชีเกษตรกรโดยตรง ระหว่างวันที่ 13 – 17 ธันวาคม 2564 ทั้งนี้ สำหรับภาคตะวันออกเฉียงเหนือและภาคเหนือ ซึ่งเป็นกลุ่มใหญ่จะเริ่มโอนในวันที่ 14 - 17 ธันวาคม 2564 โดยมีเกษตรกรได้รับเงินจำนวน 4,452,805 ครัวเรือน เป็นเงิน 51,988 ล้านบาท
ทั้งนี้ เกษตรกรสามารถตรวจสอบผลการโอนเงินได้ทางแอปพลิเคชัน ธ.ก.ส. A-Mobile ตลอด 24 ชั่วโมง และจะมีข้อความแจ้งเตือนเงินเข้าบัญชีผ่าน LINE Official BAAC Family กรณีที่ลูกค้าสมัครใช้บริการ BAAC Connect รวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ
วันจันทร์ที่ 1 สิงหาคม 2565
รฟม. เปิดซองข้อเสนอซองที่ 1 (ด้านคุณสมบัติ) โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์)
.....
วันนี้ (1 สิงหาคม 2565) การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม คณะกรรมการคัดเลือกตามมาตรา 36 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) และเอกชนผู้ยื่นข้อเสนอ ประกอบด้วย บริษัท ทางด่วนและรถไฟฟ้ากรุงเทพ จำกัด (มหาชน) และ ITD Group พร้อมทั้งผู้สังเกตการณ์ตามข้อตกลงคุณธรรม ได้เข้าร่วมในการเปิดซองข้อเสนอการร่วมลงทุนโครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) ซองที่ 1 ข้อเสนอด้านคุณสมบัติ ทั้งนี้ รฟม. และคณะกรรมการคัดเลือกฯ จะพิจารณาข้อเสนอและดำเนินการตามขั้นตอนในพระราชบัญญัติการร่วมลงทุนระหว่างรัฐและเอกชน พ.ศ. 2562 โดยเคร่งครัดต่อไป
โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรม แห่งประเทศไทย - มีนบุรี (สุวินทวงศ์)) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์ - ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)
วันจันทร์ที่ 21 กุมภาพันธ์ 2565
“ชัยวุฒิ” พร้อมหนุนบริษัทร่วมทุนญี่ปุ่นภาคไอซีทีและดิจิทัล ในเขตเศรษฐกิจพิเศษ EEC
“ชัยวุฒิ” พร้อมหนุนบริษัทร่วมทุนญี่ปุ่นภาคไอซีทีและดิจิทัล ในเขตเศรษฐกิจพิเศษ EEC
เมื่อวันที่ 21 กุมภาพันธ์ 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ได้ให้การต้อนรับคณะผู้แทนจากองค์การส่งเสริมการค้าต่างประเทศของญี่ปุ่น (Japan External Trade Organization: JETRO Bangkok) และหอการค้าญี่ปุ่น – กรุงเทพมหานคร (Japanese Chamber of Commerce, Bangkok: JCCB) นำโดย Mr. Atsushi Taketani ประธานเจโทร กรุงเทพฯ ในโอกาสเยี่ยมคารวะและหารือ ผ่านระบบการประชุมทางไกล ณ ห้องประชุม MDES1 ชั้น 9 กระทรวงดิจิทัลเพื่อเศรษฐกิจและสังคม
ในโอกาสนี้ Mr. Atsushi Taketani ได้นำเสนอบทสรุปการสำรวจแนวโน้มทางเศรษฐกิจของบริษัทร่วมทุนญี่ปุ่นในประเทศไทย ประจำครึ่งปีหลัง พ.ศ.2564 และแนวทางการดำเนินความร่วมมือด้านเศรษฐกิจระหว่างอาเซียน – ญี่ปุ่น ในยุคหลังการแพร่ระบาดของโรคติดเชื้อไวรัสโคโรนา โควิด – 19 พร้อมกันนี้ ฝ่ายญี่ปุ่นได้รายงานว่า ในช่วงที่ผ่านมาไทยมีการพัฒนาโครงสร้างพื้นฐานด้านการสื่อสารดีขึ้น โดยเฉพาะด้าน 5G และการสื่อสารสารสนเทศ อย่างไรก็ดี ประสงค์ขอรับการสนับสนุนจาก ดศ. แก่บริษัทร่วมทุนญี่ปุ่นในภาคไอซีทีและดิจิทัล ในการลงทุนในเขตเศรษฐกิจพิเศษภาคตะวันออก (EEC) ด้วย
ด้านนายชัยวุฒิ ธนาคมานุสรณ์ กล่าวย้ำว่า กระทรวงดิจิทัลฯ ยินดีให้การสนับสนุนบริษัทร่วมทุนญี่ปุ่นในประเด็นการลงทุนในเขต EEC รวมถึงจะมุ่งมั่นพัฒนาโครงสร้างพื้นฐานด้านไอซีทีและดิจิทัลของไทยให้ดียิ่งขึ้นเพื่ออำนวยความสะดวกแก่การดำเนินกิจกรรมทางธุรกิจ และยกระดับชีวิตความเป็นอยู่ของประชาชนให้ดีขึ้น รวมถึงจะดำเนินงานอย่างใกล้ชิดกับฝ่ายญี่ปุ่นเพื่อกระชับความร่วมมือในทุกมิติต่อไป
********************
วันอังคารที่ 28 ธันวาคม 2564
กรมการขนส่งทางราง ร่วมเปิดโครงการรณรงค์ ลดอุบัติเหตุทางถนน “ปีใหม่ปลอดโควิด-19 ปลอดอุบัติเหตุทางถนน” ณ สถานีรถไฟกรุงเทพ (หัวลำโพง)
และลงพื้นที่ตรวจความพร้อมรองรับการเดินทางช่วงเทศกาลปีใหม่ 2565
ในวันที่ 28 ธันวาคม 2564 นายพิเชฐ คุณาธรรมรักษ์ รองอธิบดีกรมการขนส่งทางราง พร้อมเจ้าหน้าที่ กรมการขนส่งทางราง (ขร.) กระทรวงคมนาคม ร่วมพิธีเปิดโครงการรณรงค์ลดอุบัติเหตุทางถนน "ปีใหม่ปลอดโควิด-19 ปลอดอุบัติเหตุทางถนน" โดยมี นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานในพิธี ณ สถานีรถไฟกรุงเทพ (หัวลำโพง)
จากนั้น รองอธิบดีกรมการขนส่งทางราง ได้ลงพื้นที่ตรวจความพร้อมรองรับการเดินทางของประชาชนช่วงเทศกาลปีใหม่ 2565 ตามแผนการอำนวยความสะดวกและความปลอดภัยรองรับการเดินทางของประชาชนช่วงเทศกาลปีใหม่ 2565 ระหว่างวันที่ 29 ธันวาคม 2564 ถึง 4 มกราคม 2565 ของผู้ให้บริการระบบราง โดยตรวจเยี่ยมที่สถานีกรุงเทพ (หัวลำโพง) ในการกำกับดูแลของการรถไฟแห่งประเทศไทย (รฟท.) และสถานีรถไฟฟ้าใต้ดินเพชรบุรี ในการกำกับดูแลของการรถไฟฟ้าขนส่งมวลชนแห่งประเทศไทย (รฟม.) และ บริษัท ทางด่วนและรถไฟฟ้า กรุงเทพ จำกัด (มหาชน) รวมถึงสถานี Airport Rail Link มักกะสัน ในการกำกับดูแลของ บริษัท เอเชีย เอรา วัน จำกัด ภายใต้สโลแกน "เดินทางสะดวก ปลอดภัย ห่างไกล COVID-19"
โดย รฟท. ได้เพิ่มตู้พ่วงไปกับขบวนรถโดยสารทางไกล และจัดขบวนรถพิเศษช่วยการโดยสารเส้นทางกรุงเทพฯ - เชียงใหม่ (ขบวนด่วนพิเศษที่ 5) ในวันที่ 30 ธันวาคม 2564 และ 3 มกราคม 2565 และเส้นทางเชียงใหม่ - กรุงเทพฯ (ขบวนด่วนพิเศษที่ 6) ในวันที่ 2 มกราคม 2565 และ 4 มกราคม 2565
สำหรับรถไฟฟ้า ผู้ให้บริการได้เพิ่มความถี่ในชั่วโมงเร่งด่วนเย็น โดยเฉพาะวันที่ 30 - 31ธันวาคม 2564 และวันที่ 2 - 3 มกราคม 2565 และเวลาเร่งด่วนช่วงเช้าของวันที่ 3 - 4 มกราคม 2565 พร้อมทั้งขยายเวลาการให้บริการในคืนวันที่ 31 ธันวาคม 2564 จนถึงเวลา 02.00 น. ของวันที่ 1 มกราคม 2565 มีการดำเนินการเพิ่มความเข้มด้านความปลอดภัย เน้นย้ำการป้องกันอุบัติเหตุบริเวณจุดตัดทางรถไฟกับถนน และดำเนินการตามมมาตรการป้องกันการแพร่ระบาดของโรคติดเชื้อไวรัสโคโรนาสายพันธุ์ใหม่ (COVID-19)
วันพุธที่ 29 กันยายน 2564
ปลัด วธ. เป็นประธานเปิดการเสวนาหัวข้อ “ก้าวที่มั่นคงสู่ ๒ ทศวรรษกระทรวงวัฒนธรรม” ในงานก้าวสู่ ๒ ทศวรรษกระทรวงวัฒนธรรม
พิธีเปิดการเสวนาหัวข้อ “ก้าวที่มั่นคงสู่ ๒ ทศวรรษกระทรวงวัฒนธรรม” ในงานก้าวสู่ ๒ ทศวรรษกระทรวงวัฒนธรรม
วันที่ ๒๙ กันยายน ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานเปิดการเสวนาหัวข้อ “ก้าวที่มั่นคงสู่ ๒ ทศวรรษกระทรวงวัฒนธรรม” ในงานก้าวสู่ ๒ ทศวรรษกระทรวงวัฒนธรรม โดยมีนายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม ผู้บริหาร ข้าราชการและบุคลากรสังกัดกระทรวงวัฒนธรรม เข้าร่วม ณ ห้อง Gallery ๕ ชั้น ๑ หอศิลป์แห่งชาติ กรุงเทพฯ
วันจันทร์ที่ 21 มิถุนายน 2564
PM satisfied with Thailand’s improvement in IMD competitiveness ranking
PM satisfied with Thailand’s improvement in IMD competitiveness ranking
June 19, 2021, Deputy Government Spokesperson Traisuree Taisaranakul disclosed that Prime Minister and Defense Minister Gen. Prayut Chan-o-cha was reported on the 2021 World Competitiveness Rankings, announced by IMD World Competitiveness Center, and expressed satisfaction over Thailand’s rank, which is up one rank to 28th, out of 64 economies, with the total score of 72.52. Although the total score decreased comparing to that of the previous year, the decrease is along the same line with other economies, which is as the result of the COVID-19 pandemic. The disease spread has greatly impacted all economic sectors, domestic investment, international trade, and tourism.
Under IMD’s world competitiveness index, Thailand’s economic performance factor has significantly reclined as tourism sector has been hit hard by the pandemic. The Prime Minister, therefore, reiterated the importance to regain momentum in tourism through the reopening of the country in 120 days, with the “Phuket Sandbox” as a model. The goal is to bring back normalcy to people’s livelihood.
In addition to economic rehabilitation at all levels and implementation of proactive disease control measures, the Government strives to enhance national competitiveness in the long run through promoting value-based economy, developing education and human resources, and minimizing economic and social disparity.
วันพุธที่ 15 มิถุนายน 2565
ไทยร่วมวงข้อตกลงความเป็นส่วนตัวและการคุ้มครองข้อมูลส่วนบุคคล ภูมิภาคอินโด - แปซิฟิก
ไทยร่วมวงข้อตกลงความเป็นส่วนตัวและการคุ้มครองข้อมูลส่วนบุคคล ภูมิภาคอินโด - แปซิฟิก
วันที่ 15 มิถุนายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 14 มิถุนายน 2565 เห็นชอบให้ไทยร่วมรับรองปฏิญญาร่วมว่าด้วยความเป็นส่วนตัวและการคุ้มครองข้อมูลส่วนบุคคล ที่จะมีการรับรองในการประชุมระดับรัฐมนตรีว่าด้วยความร่วมมือในภูมิภาคอินโด - แปซิฟิก (Ministerial Forum for Cooperation in the Indo - Pacific) ณ กรุงปารีส ฝรั่งเศส ตามที่กระทรวงการต่างประเทศเสนอ เพื่อแสดงความมุ่งมั่นในการดำเนินการเกี่ยวกับการคุ้มครองข้อมูลส่วนบุคคลร่วมกัน
ปฏิญญาร่วมฯ ฉบับนี้ จะนำไปสู่ความร่วมมือระหว่างประเทศสมาชิกในประเด็น อาทิ 1. การส่งเสริมให้เกิดความน่าเชื่อถือและความปลอดภัยในการส่งข้อมูล โดยให้ความสำคัญกับการเคารพสิทธิในความเป็นส่วนตัวและการคุ้มครองข้อมูลส่วนบุคคล อันจะเป็นประโยชน์ต่อเศรษฐกิจดิจิทัลได้อย่างเต็มที่ 2. การคุ้มครองข้อมูลส่วนบุคคลที่มีประสิทธิภาพจะเป็นปัจจัยสำคัญในการนำไปสู่ความร่วมมือข้ามพรมแดน 3. การส่งเสริมความร่วมมือระหว่างประเทศ เพื่อสนับสนุนมาตรฐานระดับสูงในด้านการคุ้มครองข้อมูลและความเป็นส่วนตัว เช่น (1) มีกรอบกฎหมายและนโยบายที่ครอบคลุม (2) ใช้สิทธิปัจเจกบุคคลดำเนินการกับข้อมูลของตนเองได้ (3) รักษาความปลอดภัยในการโอนถ่ายข้อมูลระหว่างประเทศ (4) การกำกับดูแลที่เป็นอิสระโดยหน่วยงานของรัฐเป็นการเฉพาะ และมีระบบการชดเชยเยียวยาที่มีประสิทธิภาพ 4. ความร่วมมือด้านการคุ้มครองข้อมูลและการไหลเวียนของข้อมูลข้ามพรมแดนที่น่าเชื่อถือ ทั้งในระดับทวิภาคีและพหุภาคี รวมทั้งหน่วยงานกำกับดูแลของภาครัฐจะต้องร่วมมือกันอย่างใกล้ชิด
นางสาวรัชดากล่าวด้วยว่า ไทยเป็น 1 ใน 13 ประเทศของภูมิภาคอินโด - แปซิฟิกที่ได้รับการทาบทามให้ร่วมรับรองปฏิญญาร่วมฯ เนื่องจากไทยมีความร่วมมือด้านการคุ้มครองข้อมูลส่วนบุคคลกับสหภาพยุโรปมาอย่างต่อเนื่อง โดยเฉพาะการจัดทำพระราชบัญญัติคุ้มครองข้อมูลส่วนบุคคล พ.ศ. 2562 (PDPA) ซึ่งเป็นกรอบกฎหมายที่มีเนื้อหาสอดคล้องกับกฎระเบียบของสหภาพยุโรปว่าด้วยการคุ้มครองข้อมูลทั่วไป (General Data Protection Regulation: GDPR)
วันอาทิตย์ที่ 10 เมษายน 2565
โฆษกรัฐบาลย้อน "เพื่อไทย" เผื่อใจไว้หน้าแตกด้วย อาจถูกนายกฯ น็อคกลางสภาฯ เสียเอง แจงใช้เวทีซักฟอกชี้แจงประชาชนให้เข้าใจถึงสิ่งที่ถูกบิดเบือนมาตลอด เย้ยฝ่ายค้านฉายหนังตัวอย่างซ้ำแล้วซ้ำเล่า จนคนดูจับไต๋ได้หมดแล้ว
โฆษกรัฐบาลย้อน "เพื่อไทย" เผื่อใจไว้หน้าแตกด้วย อาจถูกนายกฯ น็อคกลางสภาฯ เสียเอง แจงใช้เวทีซักฟอกชี้แจงประชาชนให้เข้าใจถึงสิ่งที่ถูกบิดเบือนมาตลอด เย้ยฝ่ายค้านฉายหนังตัวอย่างซ้ำแล้วซ้ำเล่า จนคนดูจับไต๋ได้หมดแล้ว
วันที่ (10 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่แกนนำพรรคเพื่อไทยหลายคนออกระบุว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม บริหารประเทศต่อไปไม่ได้แล้วพรรคเพื่อไทยพร้อมล้ม พล.อ.ประยุทธ์ ในการอภิปรายในสภาว่า ไม่ใช่เรื่องน่าตกใจอะไร เพราะพรรคเพื่อไทยพูดโหมโรงแบบนี้มาไม่รู้กี่ครั้งแล้ว เพียงแต่สลับหน้ากันพูด ใครที่คิดว่ากำลังจะถูกประชาชนลืมก็รีบออกมาพูดบ้างก็เท่านั้น ก่อนที่จะกลายเป็นส.ส.ที่ชาวบ้านเขาลืม แต่เมื่อถึงเวลาจริง ๆ ก็ขอให้ทำได้จริงอย่างที่ปากพูดด้วย ไม่ใช่โม้เพื่อหวังชิงพื้นที่สื่อรายวันเท่านั้น อย่างไรก็ตาม ยืนยันว่ารัฐบาลไม่ได้กังวลอะไร เพราะไม่ได้ทำอะไรผิด ตรงข้าม รัฐบาลจะใช้โอกาสนี้ชี้แจงให้ประชาชนเข้าใจถึงสิ่งที่ถูกบิดเบือนมาตลอดด้วย
"ฝ่ายค้านอย่าเอาแต่ฉายหนังตัวอย่างซ้ำแล้วซ้ำเล่า เพราะคนดูเขาจับไต๋ได้หมดแล้ว อย่าอภิปรายแบบน้ำท่วมทุ่ง ผักบุ้งโหรงเหรง ประชาชนฟังแล้วนอกจากจะไม่ได้อะไร ยังน่าเบื่ออีกต่างหาก ดีไม่ดี ที่โม้ว่าจะล้มท่านนายกฯ ไป ๆ มา ๆ จะถูกท่านนายกฯ น็อคกลางสภาฯ เอาเสียเอง ดังนั้น เผื่อใจไว้หน้าแตกด้วยก็ดี ถึงเวลาจะได้ไม่ขายขี้หน้ามากนัก" นายธนกร กล่าว
.......................
วันศุกร์ที่ 16 กรกฎาคม 2564
พักชำระเงินต้น - ดอกเบี้ย ช่วยเหลือประชาชน เริ่มทันที ก.ค. นี้
.....
การยกระดับมาตรการควบคุมการแพร่ระบาดของโรคโควิด-19 ในพื้นที่ที่มีความเสี่ยงสูงสุด 10 จังหวัด ส่งผลให้มีผู้ได้รับผลกระทบในวงกว้าง โดยเฉพาะกับกลุ่มธุรกิจและลูกหนี้รายย่อย ซึ่งในการประชุมครม.นัดล่าสุด ได้เห็นชอบให้หน่วยงานที่เกี่ยวข้องออกมาตรการช่วยเหลืออย่างเร่งด่วนให้กับผู้ได้รับผลกระทบ
.
ล่าสุด กระทรวงการคลัง สมาคมสถาบันการเงินของรัฐ ธนาคารแห่งประเทศไทย (ธปท.) สมาคมธนาคารไทย และสมาคมธนาคารนานาชาติ ออกมาตรการเร่งด่วน พักชำระเงินต้นและดอกเบี้ยให้แก่ลูกหนี้ SMEs และรายย่อย เป็นระยะเวลา 2 เดือน โดยให้มีผลตั้งแต่งวดการชำระหนี้เดือนก.ค. 64 เป็นต้นไป และเมื่อหมดระยะเวลาพักชำระหนี้แล้ว สถาบันการเงินจะไม่เรียกเก็บเงินต้นและดอกเบี้ยหรือค่าธรรมเนียมที่ค้างอยู่ในทันทีเพื่อไม่ให้เป็นภาระหนักกับลูกหนี้
.
วันจันทร์ที่ 28 มิถุนายน 2564
กรมการขนส่งทางบก เตรียมยกระดับคุมเข้มกลุ่มรถจักรยานยนต์เดลิเวอรี กำหนดข้อปฏิบัติในการขนส่งอาหารและพัสดุ สร้างมาตรฐานความปลอดภัยในการขนส่งและการใช้รถใช้ถนน
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ปัจจุบันธุรกิจรับส่งสินค้า พัสดุภัณฑ์ และอาหาร ได้รับความนิยมอย่างแพร่หลายตามการขยายตัวของธุรกิจร้านค้าบนแพลตฟอร์มดิจิทัล ซึ่งส่วนใหญ่มีการนำรถจักรยานยนต์มาติดตั้งกล่องหรืออุปกรณ์สำหรับบรรจุสินค้าเพื่อใช้ในการขนส่ง จากการสำรวจที่ผ่านมาพบว่าบางคันติดตั้งกล่องหรืออุปกรณ์ที่มีขนาดใหญ่หรือมีความกว้างยื่นจากตัวรถเกินสมควรทำให้ปริมาณหรือน้ำหนักที่บรรทุกส่งผลกระทบต่อความปลอดภัยในการขับขี่ กรมการขนส่งทางบก (ขบ.) ตระหนักถึงความสำคัญของธุรกิจดังกล่าวต่อระบบเศรษฐกิจและสังคม ซึ่งมีส่วนช่วยสร้างงานสร้างรายได้ ขณะเดียวกันก็คำนึงถึงความปลอดภัยของผู้ใช้รถใช้ถนนร่วมกัน จึงกำหนดแนวทางปฏิบัติสำหรับผู้ประกอบธุรกิจรับส่งสินค้าพัสดุภัณฑ์และอาหารด้วยรถจักรยานยนต์ให้เป็นมาตรฐานเดียวกัน ดังนี้
1. การบริหารจัดการผู้ขับรถต้องมีใบอนุญาตขับรถจักรยานยนต์ที่ยังไม่สิ้นอายุ ไม่อยู่ระหว่างถูกพักใช้ใบอนุญาต และต้องไม่เป็นบุคคลที่เป็นอันตรายต่อสังคม เช่น มีประวัติกระทำความผิดเกี่ยวกับลักทรัพย์ ฉ้อโกง หรือติดยาเสพติด เป็นต้น ซึ่งผู้ประกอบธุรกิจต้องมีระบบการตรวจสอบและมีส่วนรับผิดชอบหากผู้ขับรถกระทำความผิดก่อให้เกิดความเสียหายต่อทรัพย์สินหรือร่างกายของบุคคลอื่น นอกจากนี้ ต้องมีการอบรมให้ความรู้เบื้องต้นเกี่ยวกับการขับขี่ การให้บริการขนส่งอย่างปลอดภัย มีมาตรการป้องกันการขนส่งสิ่งของผิดกฎหมายและการจัดการเมื่อเกิดอุบัติเหตุหรือเหตุฉุกเฉิน ในส่วนของการจัดกิจกรรมส่งเสริมการขายต้องไม่เป็นเหตุให้ผู้ขับขี่ใช้ความเร็วเกินกฎหมายกำหนดหรือทำผิดกฎจราจร
2. การบริหารจัดการตัวรถที่นำมาใช้ขนส่งต้องจดทะเบียนถูกต้อง มีการชำระภาษีรถประจำปีและจัดทำประกันภัยตามพระราชบัญญัติคุ้มครองผู้ประสบภัยจากรถ พ.ศ. 2535 กล่องหรืออุปกรณ์ที่นำมาบรรจุสินค้าต้องไม่มีส่วนแหลมคม สันคม หรือขรุขระ ที่อาจก่อให้เกิดอันตรายกับผู้ขับขี่เองหรือผู้ใช้รถใช้ถนนอื่น สำหรับขนาดที่เหมาะสมหากเป็นกล่องที่ติดตั้งด้านท้าย ต้องมีขนาดความกว้างไม่เกิน 60 เซนติเมตร ความยาวไม่เกิน 60 เซนติเมตร ซึ่งจะยื่นเกินส่วนท้ายสุดของรถได้ไม่เกิน 30 เซนติเมตร ส่วนความสูงต้องไม่เกิน 70 เซนติเมตร หากเป็นกล่องติดตั้งด้านข้าง ความกว้างจากขอบซ้ายถึงขอบขวาต้องไม่เกิน 90 เซนติเมตร กรณีรถที่มีความกว้างเกิน 90 เซนติเมตร ให้มีความกว้างสูงสุดได้ไม่เกิน 110 เซนติเมตร ในการติดตั้งต้องยึดตรึงมั่นคงแข็งแรง อยู่ในแนวสมมาตรตามแนวกึ่งกลางของตัวรถ ไม่บดบังทัศนวิสัย ไม่บดบังการให้แสงสว่างของอุปกรณ์ส่องสว่างและแสงสัญญาณใด ๆ ของรถ เพื่อไม่ให้มีผลกระทบต่อการขับขี่อย่างปลอดภัย ดังนั้น ขอให้ผู้ขับขี่และผู้ประกอบธุรกิจดังกล่าวตรวจสอบกล่องหรืออุปกรณ์บรรจุสินค้าให้มีขนาดและการติดตั้งตามที่กำหนดก่อนกฎหมายจะมีผลใช้บังคับ เพื่อไม่ให้มีความผิดตามกฎหมายซึ่งจะมีโทษสำหรับผู้ฝ่าฝืนปรับไม่เกิน 1,000 บาท
อธิบดีกรมการขนส่งทางบก กล่าวเพิ่มเติมว่า ขบ. จะรวบรวมข้อมูลผู้ประกอบธุรกิจรับส่งสินค้า พัสดุภัณฑ์ และอาหาร ที่ดำเนินธุรกิจในปัจจุบัน เพื่อเป็นการยกระดับมาตรฐานการขนส่งและความปลอดภัยในการใช้รถใช้ถนน โดยขอให้ผู้ประกอบธุรกิจดังกล่าวจัดส่งสำเนาหนังสือรับรองการจดทะเบียนหุ้นส่วนบริษัท ชื่อผู้ประสานงาน หมายเลขโทรศัพท์ ข้อมูลผู้ขับขี่และทะเบียนรถจักรยานยนต์ที่เป็นปัจจุบัน ให้ ขบ. ตั้งแต่บัดนี้เป็นไป โดยส่งข้อมูลได้ที่ส่วนประกอบการขนส่งสินค้า สำนักการขนส่งสินค้า ขบ.
วันอังคารที่ 22 มีนาคม 2565
ธอส. เดินหน้าสร้างโอกาสให้คนไทยมีบ้านตามนโยบายรัฐบาล ผ่านโครงการบ้านล้านหลัง ระยะที่ 2 อนุมัติสินเชื่อแล้วเกือบ 1 หมื่นล้านบาท
ธอส. สร้างโอกาสให้คนไทยมีบ้านตามนโยบายรัฐบาล ของพลเอกประยุทธ์ จันทร์โอชา นายกรัฐมนตรี ผ่านโครงการบ้านล้านหลัง ระยะที่ 2  อัตราดอกเบี้ย 4 ปีแรก 1.99% ต่อปี
ธนาคารอาคารสงเคราะห์ สร้างโอกาสให้คนไทยมีบ้านตามนโยบายรัฐบาล ของพลเอกประยุทธ์ จันทร์โอชา นายกรัฐมนตรี ผ่านโครงการบ้านล้านหลัง ระยะที่ 2 อัตราดอกเบี้ย 4 ปีแรก 1.99% ต่อปี ล่าสุด ณ วันที่ 21 มีนาคม 2565 โดยมีลูกค้ายื่นกู้ที่สาขาทั่วประเทศแล้วจำนวน 12,696 ราย วงเงินสินเชื่อ 11,195 ล้านบาท และ ธอส. ได้อนุมัติสินเชื่อเพื่อสานฝันให้ลูกค้าได้มีบ้านเป็นของตนเองแล้ว 11,500 ราย วงเงินสินเชื่อ 9,850 ล้านบาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่ ธอส. ได้จัดทำโครงการบ้านล้านหลัง ระยะที่ 2 ตามนโยบายรัฐบาล ของพลเอกประยุทธ์ จันทร์โอชา นายกรัฐมนตรี ที่ต้องการช่วยเหลือประชาชน โดยเฉพาะกลุ่มผู้มีรายได้น้อยที่ไม่สามารถเข้าถึงสินเชื่อในระบบสถาบันการเงิน ผู้ที่เริ่มต้นทำงานเพื่อสร้างครอบครัว และผู้สูงอายุ ให้มีที่อยู่อาศัยเป็นของตนเองได้ง่ายขึ้นด้วยผลิตภัณฑ์สินเชื่ออัตราดอกเบี้ยต่ำและผ่อนปรนเงื่อนไขภายใต้กรอบวงเงินรวม 20,000 ล้านบาท สำหรับซื้อที่อยู่อาศัยในระดับราคาซื้อ-ขายไม่เกิน 1,200,000 บาท อัตราดอกเบี้ยคงที่ 4 ปีแรกเท่ากับ 1.99% ต่อปี โดยลงทะเบียนผ่าน Mobile Application : GHB ALL เพื่อรับรหัสสำหรับเข้าร่วมโครงการทาง GHB Buddy บน Application Line ล่าสุด ณ วันที่ 21 มีนาคม 2565 มีลูกค้าติดต่อยื่นกู้ที่สาขาของธนาคารทั่วประเทศแล้วจำนวน 12,696 ราย วงเงินสินเชื่อ 11,195 ล้านบาท และ ธอส. ได้อนุมัติสินเชื่อเพื่อสานฝันให้ลูกค้าได้มีบ้านเป็นของตนเองสำเร็จไปแล้วกว่า 11,500 ราย วงเงินสินเชื่อ 9,850 ล้านบาท
"รัฐบาลให้ความสำคัญกับการสร้างความสุขและความอบอุ่นในครอบครัว จึงมอบหมายให้ ธอส. จัดทำโครงการบ้านล้านหลัง ระยะที่ 2 เพื่อเพิ่มโอกาสให้ประชาชน โดยเฉพาะผู้มีรายได้น้อยได้มีบ้านเป็นของตนเอง ด้วยผลิตภัณฑ์สินเชื่อบ้านที่มีอัตราดอกเบี้ยต่ำที่สุดในตลาดที่เพียงแค่ 1.99% ต่อปี กรณีกู้ 1.2 ล้านบาท ซึ่งผ่อนชำระได้นานสูงสุดถึง 40 ปี ทำให้ลูกค้าชำระเงินงวดเพียงแค่ 5,000 บาท เป็นเวลานานถึง 7 ปีแรก และด้วยการผ่อนปรนเงื่อนไขของโครงการ ทำให้กรณีผู้กู้มีรายได้สุทธิต่อเดือน 10,000 บาท ก็จะทำให้ได้รับวงเงินกู้สูงสุดจำนวน 1.2 ล้านบาท”นายฉัตรชัย กล่าว
ทั้งนี้ ประชาชนที่สนใจยังสามารถลงทะเบียนผ่าน Mobile Application : GHB ALL เพื่อเข้าร่วมโครงการได้อย่างต่อเนื่อง เพราะโครงการบ้านล้านหลัง ระยะที่ 2 จะสิ้นสุดยื่นคำขอกู้และทำนิติกรรมในวันที่ 30 ธันวาคม 2566 หรือ เมื่อมีลูกค้าได้รับอนุมัติสินเชื่อและทำนิติกรรมเต็มกรอบวงเงิน 20,000 ล้านบาท สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข้อมูลข่าวสารของธนาคารได้ที่ Mobile Application : GHB ALL และ www.ghbank.co.th
วันศุกร์ที่ 30 กรกฎาคม 2564
ดีอีเอส เตือนข่าวปลอมอย่าแชร์! อเมริกาจะปล่อยเชื้อโควิดในประเทศไทย ผู้ที่ได้รับเชื้อจะมีอาการรุนแรงภายใน 2 ชม. และอยู่ได้ไม่เกิน 2 - 3 วัน
ดีอีเอส เตือนข่าวปลอมอย่าแชร์! อเมริกาจะปล่อยเชื้อโควิดในประเทศไทย ผู้ที่ได้รับเชื้อจะมีอาการรุนแรงภายใน 2 ชม. และอยู่ได้ไม่เกิน 2 - 3 วัน
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าตามที่มีการส่งต่อข้อมูลผ่านโซเชียลมีเดียต่างๆเรื่องอเมริกาจะปล่อยเชื้อโควิดในประเทศไทยผู้ที่ได้รับเชื้อจะมีอาการรุนแรงภายใน2ชม.และอยู่ได้ไม่เกิน2 - 3วันทางศูนย์ต่อต้านข่าวปลอมได้ดำเนินการตรวจสอบข้อเท็จจริงกับกรมสารนิเทศกระทรวงการต่างประเทศพบว่าประเด็นดังกล่าวนั้นเป็นข้อมูลเท็จ
กรณีการส่งต่อข้อความระบุว่าสหรัฐอเมริกาจะปล่อยเชื้อโควิด-19ให้กับประเทศไทยซึ่งผู้ที่ได้รับเชื้อจะมีอาการรุนแรงภายใน2ชม.และอยู่ได้ไม่เกิน2 - 3วันทางกรมสารนิเทศกระทรวงการต่างประเทศได้ชี้แจงข้อเท็จจริงว่าจากการตรวจสอบไม่มีมูลว่าข่าวดังกล่าวเป็นข้อเท็จจริงแต่อย่างใด
ดังนั้นขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและเพื่อให้ประชาชนได้รับข้อมูลข่าวสารจากกกระทรวงการต่างประเทศสามารถติดตามได้ที่เว็บไซต์www.mfa.go.thหรือโทร02 2035000
ทั้งนี้ฝากประชาสัมพันธ์ไปยังพี่น้องประชาชนก่อนจะแชร์หรือส่งต่อข้อความใดๆควรตรวจสอบให้ดีเสียก่อนเพราะอาจสร้างความสับสนเกิดความตื่นตระหนกแก่ผู้อื่นและขอเตือนไปยังผู้ที่สร้างข่าวปลอมต่างๆให้หยุดการกระทำนั้นเสีย เนื่องจากการผลิตและเผยแพร่ข่าวปลอมหรือบิดเบือนข้อมูลข่าวสารทำให้เกิดความตื่นตระหนกเกิดความสับสนวุ่นวายโดยเฉพาะในสถานการณ์ฉุกเฉินเป็นความผิดตามพ.ร.บ.ว่าด้วยการกระทำความผิดเกี่ยวกับคอมพิวเตอร์มาตรา14(2), (5)มีอัตราโทษจำคุกไม่เกิน5ปีหรือปรับไม่เกิน100,000บาทหรือทั้งจำทั้งปรับและเป็นความผิดฐานฝ่าฝืนข้อกำหนดประกาศหรือคำสั่งที่ออกตามความมาตรา9แห่งพ.ร.ก.การบริหารราชการในสถานการณ์ฉุกเฉินพ.ศ.2548มีโทษจำคุกไม่เกิน2ปีปรับไม่เกิน40,000บาทหรือทั้งจำทั้งปรับหรือกฎหมายอื่นๆที่เกี่ยวข้องาจตกเป็นเหยื่อหรือถูกหลอกลวง
********
วันศุกร์ที่ 1 เมษายน 2565
คำกล่าว พลเอก ประยุทธ์ จันทร์โอชา นายกรัฐมนตรี เนื่องในวันข้าราชการพลเรือน ประจำปี 2565
คำกล่าว พลเอก ประยุทธ์ จันทร์โอชา นายกรัฐมนตรี เนื่องในวันข้าราชการพลเรือน ประจำปี 2565 วันศุกร์ที่ 1 เมษายน 2565
เพื่อนข้าราชการพลเรือนทุกท่าน
เนื่องในโอกาสวันข้าราชการพลเรือน วันที่ 1 เมษายนของทุกปี ได้เวียนมาบรรจบครบรอบอีกวาระหนึ่ง ในนามของรัฐบาล ผมขอแสดงความยินดีกับข้าราชการพลเรือนที่ได้รับการคัดเลือกและยกย่องให้เป็นข้าราชการพลเรือนดีเด่น ประจำปี พ.ศ. 2564 ซึ่งแสดงให้เห็นประจักษ์ชัดว่าท่านได้ประพฤติปฏิบัติตนตามหลักคุณธรรม จริยธรรม มีผลการปฏิบัติงานที่สมควรได้รับการยกย่องให้เป็นข้าราชการพลเรือนดีเด่น ซึ่งถือเป็นเกียรติและศักดิ์ศรีของข้าราชการที่สมบูรณ์ ผมหวังเป็นอย่างยิ่งว่าทุกท่านจะธำรงรักษาไว้ซึ่งคุณงามความดีของตนและเป็นแบบอย่างที่ดีให้แก่ผู้อื่นต่อไป
ข้าราชการถือเป็นผู้ที่มีเกียรติและศักดิ์ศรี มีบทบาทหน้าที่สำคัญในฐานะผู้ขับเคลื่อนการบริหารราชการแผ่นดินให้เป็นไปด้วยความเรียบร้อย เพื่อประโยชน์สุขของพี่น้องประชาชนและความเจริญก้าวหน้าของประเทศ ดังนั้น การจะทำงานเพื่อให้บรรลุเป้าหมายดังกล่าว ข้าราชการจึงต้องมีความรู้ในหน้าที่รับผิดชอบของตน พร้อมทั้งยึดมั่นในจริยธรรม มีความเสียสละ และมีจิตสาธารณะ ในปี 2565 นี้ การจัดกิจกรรมเนื่องในวันข้าราชการพลเรือน คณะกรรมการจัดงาน ฯ ได้ขอความร่วมมือจากส่วนราชการและจังหวัดในการจัดกิจกรรมจิตอาสา ภายใต้หัวข้อ “1 เมษา วันข้าราชการไทย ร่วมใจเพื่อประชาชน” เพื่อเตือนใจให้ระลึกถึงบทบาทการให้บริการประชาชนตามภารกิจของส่วนราชการ ผมเชื่อมั่นว่าถ้าข้าราชการที่มุ่งมั่นปฏิบัติราชการและประพฤติปฏิบัติตนอย่างมีวินัยและจริยธรรมแล้ว ย่อมจะส่งผลให้ประชาชนมีความเป็นอยู่ที่ดี และประเทศชาติมีความมั่นคง มั่งคั่ง อย่างยั่งยืน
สุดท้ายนี้ ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลาย อีกทั้งพระบารมีของพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี โปรดดลบันดาลประทานพร
ให้ข้าราชการพลเรือนทุกท่าน พร้อมทั้งครอบครัว จงประสบแต่ความสุข มีสุขภาพกาย สุขภาพใจที่สมบูรณ์แข็งแรง และมีความเจริญก้าวหน้าในหน้าที่การงานโดยทั่วกัน และร่วมกันปฏิบัติราชการเพื่อประเทศชาติและประชาชน สมดังหัวข้องานวันข้าราชการพลเรือน ประจำปี พ.ศ. 2565 “1 เมษา วันข้าราชการไทย ร่วมใจเพื่อประชาชน”
สวัสดีครับ